[{"text_idx": "#000000", "text": "alert(\"Copied the text: \" + copyText.value);"}, {"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000006", "text": "Yn cyflwyno siarter wirfoddoli ddiwygiedig"}, {"text_idx": "#000007", "text": "Mae WCVA a TUC Cymru wedi lansio ymgynghoriad ar siarter ddrafft i egluro a chryfhau\u2019r berthynas rhwng staff cyflogedig a gwirfoddolwyr. Dyma Fiona Liddell yn egluro pam."}, {"text_idx": "#000008", "text": "Pa mor aml ydych chi\u2019n gadael cyfarfod yn teimlo wedi\u2019ch grymuso, yn optimistaidd ac wedi\u2019ch synnu gan gyflymder datblygiadau positif?"}, {"text_idx": "#000010", "text": "Ers y siarter wreiddiol, a gyhoeddwyd yn 2011, mae ein cyd-destun o ran deddfwriaeth a pholisi wedi newid yn sylweddol yng Nghymru."}, {"text_idx": "#000011", "text": "Mae pwyslais newydd ar wasanaethau sy\u2019n canolbwyntio ar y dinesydd, cydweithio rhwng partner-fudiadau ac anelu at wasanaethau cyhoeddus mwy cydgysylltiedig ac integredig."}, {"text_idx": "#000012", "text": "Rhoddir pob anogaeth i feddwl o\u2019r newydd am ddarparu gwasanaethau lleol mewn ffyrdd sy\u2019n darparu gofal yn nes at gartref pobl ac ar sail \u2018beth sydd bwysicaf\u2019 i\u2019r unigolyn."}, {"text_idx": "#000013", "text": "Dyma gyfle amserol i ystyried o\u2019r newydd ble a sut y mae gwirfoddolwyr yn cyfrannu."}, {"text_idx": "#000014", "text": "Ble y gallent alluogi gofal mwy cydgysylltiedig, gofal cynt neu ofal sy\u2019n canolbwyntio\u2019n fwy ar yr unigolyn, er enghraifft, a ble y gallent alluogi staff proffesiynol i dreulio mwy o amser yn gwneud yr hyn na all neb arall ond y nhw ei wneud?"}, {"text_idx": "#000015", "text": "Daw peryglon gyda\u2019r cyfleoedd wrth gwrs, a dyma ble y gall siarter for o gymorth, drwy nodi egwyddorion positif o arfer da gan roi sylw priodol i ddiogelwch cleifion, llesiant gwirfoddolwyr a staff a phwysigrwydd perthynas gytu\u0302n."}, {"text_idx": "#000016", "text": "Ar waha\u0302n i newidiadau yn y cyd-destun ac iaith, y prif wahaniaeth yw bod egwyddorion y siarter yn cael eu cyflwyno o dan dair egwyddor gyffredinol."}, {"text_idx": "#000017", "text": "Gellid dadlau y bydd popeth yn disgyn i\u2019w le os cedwir at y rhain! Dyma ni\u2019r tair prif egwyddor felly, ac esboniad byr o\u2019r hyn sydd ym mhob un. Mae\u2019r fersiwn lawn ar gael yma:"}, {"text_idx": "#000018", "text": "Egwyddor graidd rhif Un: Caiff gwirfoddoli ei gynllunio\u2019n strategol, nid mewn ymateb i argyfwng"}, {"text_idx": "#000019", "text": "Mae cynllunio\u2019n strategol yn golygu darparu adnoddau yn strategol, gan fuddsoddi mewn arweinyddiaeth yn ogystal ag adnoddau gweithredol ar gyfer gwirfoddoli."}, {"text_idx": "#000020", "text": "Mae\u2019n golygu bod rhanddeiliaid perthnasol yn trafod rolau gwirfoddoli ac yn cytuno arnynt, bod y peryglon yn cael eu hasesu a bod mesurau priodol a chymesur yn cael eu rhoi ar waith."}, {"text_idx": "#000021", "text": "Dolen perthnasol: Meithrin gwirfoddoli arloesol \u2013 Mae Fiona Liddell yn ystyried yr her o \u2018gynyddu\u2019 syniadau newydd."}, {"text_idx": "#000022", "text": "Egwyddor graidd rhif Dau: Mae gwirfoddolwyr yn darparu rhywbeth ychwanegol er budd defnyddwyr gwasanaethau a gweithwyr cyflogedig"}, {"text_idx": "#000023", "text": "Mae\u2019r egwyddor bod gwirfoddoli yn ychwanegol at waith cyflogedig, yn hytrach na\u2019i ddisodli, yn hanfodol i sicrhau perthynas gytu\u0302n yng nghyd-destun ein gwasanaethau cyhoeddus statudol."}, {"text_idx": "#000024", "text": "(Yn achos mudiadau a arweinir gan wirfoddolwyr, fodd bynnag, megis St John Cymru, y Samariaid neu\u2019r RNLI, mae gwirfoddolwyr yn darparu gwasanaethau craidd. Y naill ffordd neu\u2019r llall, dylai polisi gwirfoddoli\u2019r mudiad egluro\u2019n glir y berthynas rhwng gwirfoddoli a chenhadaeth graidd y mudiad)."}, {"text_idx": "#000025", "text": "O dan yr egwyddor hon rydym yn cadarnhau parch at safonau proffesiynol a chodau ymddygiad a\u2019r angen i sicrhau bod modd adnabod gwirfoddolwyr yn hawdd, drwy iwnifform neu fathodyn."}, {"text_idx": "#000026", "text": "Egwyddor graidd rhif Tri: Mae gwirfoddoli yn dilyn arfer gorau cydnabyddedig"}, {"text_idx": "#000027", "text": "Amlygir yma\u2019r angen i gynnwys gwirfoddolwyr, staff ac undebau llafur wrth ddatblygu ac adolygu polisi\u0308au a gweithdrefnau, yn ogystal ag arfer da o ran hyfforddi, cefnogi a goruchwylio, rheoli ffiniau a disgwyliadau, delio gydag anawsterau a chwynion, diogelwch a chydraddoldeb."}, {"text_idx": "#000028", "text": "Caiff arfer gorau cydnabyddedig mewn perthynas a\u0302 gwirfoddoli ei egluro ymhellach yn y Safon Ansawdd Buddsoddi mewn Gwirfoddolwyr (sydd wrthi\u2019n cael ei hadolygu a\u2019i diwygio)."}, {"text_idx": "#000029", "text": "Roedd aelodau o Rwydwaith Gwirfoddoli Cymru yn rhan o drafodaethau cynnar yngly\u0302n a\u0302 diwygio siarter 2011 a bu grw\u0302p bach yn gweithio ar ddrafft a anfonwyd i TUC Cymru."}, {"text_idx": "#000032", "text": "\u2018Yn bwysig, mae\u2019r egwyddorion yn sicrhau nad yw staff cyflogedig yn cael eu disodli gan wirfoddolwyr a bod gwirfoddoli yn cael ei gynllunio gyda chyfraniad cyflogwyr ac undebau."}, {"text_idx": "#000033", "text": "\u2018Fe wyddom pa mor bwysig yw gwirfoddoli \u2013 sefydlwyd ein mudiad gan wirfoddolwyr \u2013 ac mae\u2019r siarter yn ffordd ragweithiol o ddatblygu perthynas bositif rhwng staff a gwirfoddolwyr yn y gweithle.\u2019"}, {"text_idx": "#000035", "text": "\u2018Mae\u2019r gallu i hyrwyddo gwirfoddoli ar y cyd a\u0302 TUC Cymru yn ddatblygiad pwysig iawn. Wrth gydweithio\u2019n strategol ac yn drefnus gallwn amlygu arfer gorau a\u2019r gwerth ychwanegol y mae gwirfoddolwyr yn ei gynnig.\u2019"}, {"text_idx": "#000043", "text": "Ymunwch a\u0302 ni ar y cyfryngau cymdeithasol"}]